อมรินทร์ คอร์เปอเรชั่นส์

บริษัท อมรินทร์ คอร์เปอเรชั่นส์ จำกัด (มหาชน)  หรือที่รู้จักกันในชื่อ อมรินทร์ (AMARIN) เป็นบริษัทมหาชนจำกัด ที่ประกอบธุรกิจรับจ้างพิมพ์งานสิ่งพิมพ์สอดสีให้แก่บริษัท ห้างร้าน หน่วยราชการ และสถาบันเอกชนต่าง ๆ ในรูปของหนังสือ แผ่นพับ แคตตาลอค ปฏิทิน โฟลเดอร์ โปสการ์ด 
บริษัทก่อตั้งโดยชูเกียรติ อุทกะพันธุ์ ในชื่อ ห้างหุ้นส่วนจำกัด วารสารบ้านและสวน เมื่อวันที่ 29 กันยายน พ.ศ. 2519 เพื่อผลิตนิตยสาร "บ้านและสวน" ก่อนก่อตั้งโรงพิมพ์ของตนเองขึ้นในชื่อ ห้างหุ้นส่วนจำกัด อมรินทร์การพิมพ์ เมื่อวันที่ 21 มิถุนายน พ.ศ. 2520 จากนั้นยกระดับเป็นบริษัทจำกัดในชื่อ บริษัท อมรินทร์พริ้นติ้งกรุ๊พ จำกัด เมื่อวันที่ 8 มกราคม พ.ศ. 2530 และเข้าจดทะเบียนในตลาดหลักทรัพย์แห่งประเทศไทย ในชื่อย่อหลักทรัพย์ APRINT เมื่อวันที่ 3 มกราคม พ.ศ. 2535 ก่อนแปรสภาพเป็นบริษัทมหาชนจำกัดพร้อมเปลี่ยนชื่อเป็น บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) จากนั้นเปลี่ยนชื่อย่อหลักทรัพย์เป็น AMARIN เมื่อวันที่ 27 กุมภาพันธ์ พ.ศ. 2556 
ต่อมาเมื่อวันที่ 25 พฤศจิกายน พ.ศ. 2559 ตระกูลสิริวัฒนภักดี โดยฐาปน และปณต สิริวัฒนภักดี ได้เข้าซื้อหุ้นเพิ่มทุนของ AMARIN ในทางอ้อมผ่านบริษัท วัฒนภักดี จำกัด (ต่อมาถูกโอนเป็นบริษัทย่อยของบริษัท อเดลฟอส จำกัด จากการปรับโครงสร้างการถือหุ้น แต่ฐาปนและปณตยังคงถือหุ้นในทางอ้อม) ต่อมาเมื่อวันที่ 24 พฤษภาคม พ.ศ. 2566 บริษัทได้เปลี่ยนชื่อเป็น บริษัท อมรินทร์ คอร์เปอเรชั่นส์ จำกัด (มหาชน) ต่อมาเมื่อวันที่ 5 ตุลาคม อเดลฟอสได้เข้าซื้อหุ้นจากระริน อุทกะพันธุ์ ปัญจรุ่งโรจน์ กรรมการผู้อำนวยการใหญ่ในขณะนั้น ผ่านบริษัท สิริภักดีธรรม จำกัด ก่อนที่ตระกูลอุทกะพันธุ์จะลาออกจากทุกตำแหน่งในอีกสิบสองวันต่อมา และตระกูลอุทกะพันธุ์ได้ขายหุ้นอมรินทร์ให้อเดลฟอสในทางอ้อมทั้งหมดผ่านบริษัท สิริวัฒนภักดี จำกัด เมื่อวันที่ 5 มีนาคม พ.ศ. 2567 
ปัจจุบัน (พ.ศ. 2568) มี สุเมธ ตันติเวชกุล เป็นประธานกรรมการ, ฐาปน สิริวัฒนภักดี เป็นรองประธานกรรมการและประธานกรรมการบริหาร และศิริ บุญพิทักษ์เกศ เป็นกรรมการผู้อำนวยการใหญ่
ประวัติ.
การก่อตั้ง.
อมรินทร์ คอร์เปอเรชั่นส์ ที่รากฐานจากการที่ ชูเกียรติ อุทกะพันธุ์ รวบรวมเพื่อนร่วมงานและพนักงานไม่กี่คนมาร่วมกันจัดตั้งห้างหุ้นส่วนจำกัดในชื่อ ห้างหุ้นส่วนจำกัด วารสารบ้านและสวน เมื่อวันที่ 29 กันยายน พ.ศ. 2519 โดยมีจุดประสงค์เพื่อผลิตนิตยสาร "บ้านและสวน" ฉบับแรกออกวางจำหน่ายในเดือนเดียวกัน แต่ในสมัยนั้นต้องเดินทางไปพิมพ์หนังสือที่โรงพิมพ์ภายนอก เนื่องจากไม่มีโรงพิมพ์ของตัวเอง จึงเกิดความยากลำบาก ปีถัดมาคือเมื่อวันที่ 21 มิถุนายน พ.ศ. 2520 จึงได้มีการก่อตั้งโรงพิมพ์ขึ้นในชื่อ "ห้างหุ้นส่วนจำกัด อมรินทร์การพิมพ์" เพื่อจัดพิมพ์นิตยสารของตน ขณะเดียวกันก็รับจ้างงานพิมพ์อื่นด้วย
ขยายธุรกิจ.
ระยะต่อมา เมื่อกิจการขยายตัวเพิ่มมากขึ้น หจก.อมรินทร์การพิมพ์ จึงระดมทุนเพิ่ม และต่อมาเมื่อวันที่ 8 มกราคม พ.ศ. 2530 ได้ต่อยอดธุรกิจออกมาจัดตั้งเป็นบริษัทจำกัดในชื่อ บริษัท อมรินทร์พริ้นติ้งกรุ๊พ จำกัด  และเข้าจดทะเบียนซื้อขายในตลาดหลักทรัพย์แห่งประเทศไทย ในชื่อย่อหลักทรัพย์ APRINT เมื่อวันที่ 3 มกราคม พ.ศ. 2535 อย่างไรก็ตาม ต่อมามีการบังคับใช้พระราชบัญญัติหลักทรัพย์และตลาดหลักทรัพย์ พ.ศ. 2535 และในบทเฉพาะกาล มาตรา 334 ระบุให้บริษัทจำกัดที่จดทะเบียนในตลาดหลักทรัพย์แห่งประเทศไทยแปรสภาพเป็นบริษัทมหาชนจำกัดตามพระราชบัญญัติบริษัทมหาชนจำกัด พ.ศ. 2535 ภายใน 2 ปีนับตั้งแต่พระราชบัญญัติหลักทรัพย์บังคับใช้ อมรินทร์พริ้นติ้งกรุ๊พจึงแปรสภาพเป็นบริษัทมหาชนจำกัด พร้อมกับเปลี่ยนชื่อเป็น บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน)  เมื่อวันที่ 15 มิถุนายน พ.ศ. 2536
ในปี พ.ศ. 2536 อมรินทร์พริ้นติ้ง แอนด์ พับลิชชิ่ง ได้ขยายกิจการไปสู่ด้านการจัดจำหน่าย โดยก่อตั้งบริษัท อมรินทร์ บุ๊ค เซ็นเตอร์ จำกัด เพื่อดูแลการจำหน่ายสิ่งพิมพ์ทั้งหมด รวมถึงจัดตั้งร้านค้าปลีกชื่อ "ร้านนายอินทร์"
ต่อมาปริมาณผู้อ่านนิตยสารมีมากขึ้น และประเภทของผู้อ่านมีความหลากหลายมากยิ่งขึ้น อมรินทร์พริ้นติ้ง แอนด์ พับลิชชิ่ง จึงเริ่มผลิตนิตยสารอื่น ๆ เพื่อตอบสนองความต้องการของผู้อ่าน โดยมีนิตยสารแนวผู้หญิงออกตามมาคือ แพรว และ สุดสัปดาห์ และผลิตนิตยสารอย่างต่อเนื่องมาจนถึงปัจจุบัน
ต่อมาเมื่อวันที่ 15 กุมภาพันธ์ พ.ศ. 2556 คณะกรรมการของอมรินทร์พริ้นติ้ง แอนด์ พับลิชชิ่ง อนุมัติการเปลี่ยนชื่อย่อหลักทรัพย์จาก APRINT เป็น AMARIN โดยมีผลเมื่อวันที่ 27 กุมภาพันธ์
ขายกิจการให้กลุ่มอเดลฟอส.
ต่อมาเมื่อวันที่ 25 พฤศจิกายน พ.ศ. 2559 บริษัท วัฒนภักดี จำกัด ซึ่งถือหุ้นใหญ่โดยฐาปน สิริวัฒนภักดี และ ปณต สิริวัฒนภักดี และเป็นบริษัทย่อยทางอ้อมของกลุ่มทีซีซี ได้ซื้อหุ้นเพิ่มทุนของอมรินทร์พริ้นติ้ง แอนด์ พับลิชชิ่ง จำนวน 200,000,000 บาท คิดเป็น 47.62% เพื่อนำเงินไปลงทุนเพิ่มเติม เช่น ชำระค่าใบอนุญาต เป็นเงินทุนหมุนเวียนในการทำธุรกิจทีวีดิจิทัล โดยเฉพาะการผลิตรายการโทรทัศน์ให้แก่ช่องอมรินทร์ทีวี รวมทั้งชำระคืนเงินกู้ยืมจากสถาบันการเงิน
ต่อมาในปี พ.ศ. 2566 ฐาปนและปณตได้ปรับโครงสร้างการถือหุ้นใน บจก.วัฒนภักดี ซึ่งเป็นผู้ถือหุ้นใหญ่อันดับที่ 1 ของอมรินทร์พริ้นติ้ง แอนด์ พับลิชชิ่ง ไปถือหุ้นทางอ้อมผ่านบริษัท อเดลฟอส จำกัด แทน จากนั้นเมื่อวันที่ 28 กุมภาพันธ์ คณะกรรมการของอมรินทร์พริ้นติ้ง แอนด์ พับลิชชิ่ง ได้บรรจุวาระการเปลี่ยนชื่อบริษัทให้ที่ประชุมผู้ถือหุ้นพิจารณา และเมื่อวันที่ 27 เมษายน ที่ประชุมผู้ถือหุ้นมีมติอนุมัติเป็นเอกฉันท์ บริษัทจึงจดทะเบียนเปลี่ยนชื่อเป็น บริษัท อมรินทร์ คอร์เปอเรชั่นส์ จำกัด (มหาชน)  ต่อกรมพัฒนาธุรกิจการค้า กระทรวงพาณิชย์ เมื่อวันที่ 24 พฤษภาคม และมีผลในตลาดหลักทรัพย์แห่งประเทศไทยเมื่อวันที่ 30 พฤษภาคม โดยยังคงใช้ชื่อย่อหลักทรัพย์ว่า AMARIN ตามเดิม
ต่อมาเมื่อวันที่ 5 ตุลาคม ระริน อุทกะพันธุ์ ปัญจรุ่งโรจน์ กรรมการผู้อำนวยการใหญ่ ซึ่งเป็นผู้ถือหุ้นอมรินทร์อันดับที่ 2 ได้ขายหุ้นอมรินทร์จำนวน 138,387,052 หุ้น คิดเป็น 13.86% ให้บริษัท สิริภักดีธรรม จำกัด ซึ่งเป็นอีกบริษัทที่ฐาปนและปณตถือหุ้นทางอ้อมผ่านอเดลฟอส ส่งผลให้ฐาปนและปณตถือหุ้นอมรินทร์ในทางอ้อมผ่าน 2 บริษัทย่อยของอเดลฟอส รวมมากกว่า 2 ใน 3 ของจำนวนหุ้นทั้งหมด
ต่อมาเมื่อวันที่ 17 ตุลาคม กรรมการและผู้บริหารจากตระกูลอุทกะพันธุ์ที่เหลืออยู่ทั้ง 3 คน คือ เมตตา อุทกะพันธุ์ ประธานกรรมการ, ระริน อุทกะพันธุ์ ปัญจรุ่งโรจน์ กรรมการผู้อำนวยการใหญ่และเลขานุการ และ โชคชัย ปัญจรุ่งโรจน์ สามีของระริน ซึ่งเป็นกรรมการบริษัท ได้ลาออกจากตำแหน่งทั้งหมดในอมรินทร์ คอร์เปอเรชั่นส์ โดยมีผลในวันดังกล่าวทันที ทำให้ในปัจจุบันไม่มีผู้ดำรงตำแหน่งในอมรินทร์ คอร์เปอเรชั่นส์ ที่มาจากตระกูลผู้ก่อตั้งอีก คงเหลือเฉพาะผู้ถือหุ้นอีกเพียง 2 ราย คือ ระพี อุทกะพันธุ์ จำนวน 42,248,130 หุ้น คิดเป็น 4.2321% และ เมตตา อุทกะพันธุ์ อดีตประธานกรรมการ อีกจำนวน 36,671,791 หุ้น คิดเป็น 3.6735% โดยคณะกรรมการบริหารได้แต่งตั้งให้ศิริ บุญพิทักษ์เกศ รักษาการกรรมการผู้อำนวยการใหญ่ชั่วคราว ส่งผลให้อมรินทร์ คอร์เปอเรชั่นส์ อยู่ภายใต้การบริหารของกลุ่มทีซีซีในทางอ้อม ผ่าน บจก.อเดลฟอส อย่างเต็มรูปแบบ จนถึงปัจจุบัน
ต่อมาเมื่อวันที่ 7 พฤศจิกายน อมรินทร์ คอร์เปอเรชั่นส์ ได้แต่งตั้งคณะกรรมการชุดใหม่ โดยมีสุเมธ ตันติเวชกุล เลขาธิการมูลนิธิชัยพัฒนา เป็นประธานกรรมการและกรรมการอิสระ และศิริ บุญพิทักษ์เกศ เป็นกรรมการผู้อำนวยการใหญ่และเลขานุการ
ต่อมาเมื่อวันที่ 5 มีนาคม พ.ศ. 2567 ทั้ง เมตตา อุทกะพันธุ์ และ ระพี อุทกะพันธุ์ ซึ่งเป็นผู้ถือหุ้นอมรินทร์จากตระกูลอุทกะพันธุ์ที่เหลือ ได้ขายหุ้นอมรินทร์ทั้งหมดให้กับบริษัท สิริวัฒนภักดี จำกัด ซึ่งเป็นอีกบริษัทที่ถือหุ้นใหญ่โดยอเดลฟอส รวมเป็น 78,919,921 หุ้น คิดเป็น 7.9056% ส่งผลให้นอกจากตระกูลผู้ก่อตั้งสิ้นสุดอำนาจควบคุมในอมรินทร์ คอร์เปอเรชั่นส์ แล้ว บจก.สิริวัฒนภักดี ที่ขึ้นมาเป็นผู้ถือหุ้นใหญ่อันดับที่ 3 ยังมีหน้าที่ทำคำเสนอซื้อหลักทรัพย์อมรินทร์ที่เหลือทั้งหมดอีกด้วย เนื่องจากอเดลฟอสถือหุ้นอมรินทร์ในทางอ้อมผ่าน 3 บริษัทย่อย รวมทั้งหมด 819,734,373 หุ้น คิดเป็นสัดส่วน 82.1145% ซึ่งมากกว่า 75%
ดังนั้น บจก.สิริวัฒนภักดี จึงยื่นคำเสนอซื้อหลักทรัพย์อมรินทร์เมื่อวันที่ 13 มีนาคม โดยรับซื้อที่ราคาเสนอซื้อหุ้นละ 5 บาท ในช่วงวันที่ 14 มีนาคม – 24 เมษายน โดยที่ปรึกษาทางการเงินอิสระได้แนะนำให้ผู้ถือหุ้นอมรินทร์ปฏิเสธการขายหุ้นดังกล่าว อย่างไรก็ตาม หลังจากเสร็จสิ้นการรับซื้อหลักทรัพย์แล้ว มีผู้ที่ขายหุ้นอมรินทร์ให้ บจก.สิริวัฒนภักดี เพิ่มอีกจำนวน 84,634,218 หุ้น คิดเป็น 8.4780% ทำให้ บจก.สิริวัฒนภักดี ถือหุ้นอมรินทร์จำนวน 163,554,139 หุ้น คิดเป็นสัดส่วน 16.3836% และขึ้นมาเป็นผู้ถือหุ้นใหญ่อันดับที่ 2 นอกจากนี้ยังทำให้ฐาปนและปณตถือหุ้นอมรินทร์ในทางอ้อม ผ่าน 3 บริษัทย่อยของอเดลฟอส รวมทั้งหมด 904,368,591 หุ้น คิดเป็นสัดส่วน 90.5925% และมีผู้ถือหุ้นรายย่อยที่ถือหุ้นอยู่ 93,912,999 หุ้น คิดเป็นสัดส่วน 9.4075% ซึ่งปัจจุบันถือเป็นสัดส่วนที่ต่ำกว่าเกณฑ์จำนวนผู้ถือหุ้นรายย่อยที่ตลาดหลักทรัพย์แห่งประเทศไทยกำหนดไว้ว่าจะต้องมีผู้ถือหุ้นรายย่อยถือหุ้นรวมกัน 15% ขึ้นไป ดังนั้น ตลาดหลักทรัพย์แห่งประเทศไทยจึงขึ้นเครื่องหมาย CF หุ้น AMARIN ตั้งแต่เมื่อวันที่ 5 มิถุนายน พ.ศ. 2568